બળવાન ચંદ્ર તેમના જીવન દરમિયાન તેમની માતાનો તેમની સફળતામાં મોટો ફાળો હશે તે દર્શાવે છે. બળવાન ચંદ્રની પાંચમે દ્રષ્ટિ છે. પંચમ ભાવ માનવની પોતાને રજૂ કરવાની શક્તિ, સર્જનાત્મક શક્તિ, અભિનય, વિદ્યા અને પ્રેમને રજૂ કરે છે. આ બધી બાબતોમાં ચંદ્રના બળ થકી શ્રીદેવી ખુબ જ સફળ રહ્યાં. સુંદર નેત્રો અને ભાવનાશીલ બાબતો ચંદ્ર શાસિત છે. તેમની ઘણી ફિલ્મોમાં તેમના અભિનયની આ ખૂબી જોઈ શકાય છે. લાગણી, નાજુકાઈ અને વિહવળ નેત્રો તેમને અન્ય કલાકારોથી અભિનયમાં વધુ ઉંચાઈ આપે છે. ચંદ્રની મહાદશામાં તેઓએ બાળ કલાકાર તરીકે પણ ફિલ્મમાં કામ કર્યું હતું. લગભગ દસમાં વર્ષથી સત્તરમાં વર્ષ સુધી મંગળની દશા ચાલી. મંગળ કર્ક લગ્નમાં યોગકારક ગ્રહ બને છે. યોગકારક મંગળ પર નવમે રહેલા સ્વગૃહી ગુરુની દ્રષ્ટિ છે. શક્ય છે કે મંગળની આ દશામાં તેઓએ નૃત્ય સહિત અન્ય કળાઓમાં પારંગત હાંસલ કર્યું હોય.